আয়নাল এখন আর ছিপ বড়শি নিয়ে মাছ ধরতে যেতে পারে না। চোখ মেললে শুধু পানি আর পানি। সাগরের পানির মত চকচক করে চারিপাশ। এখন জীবন বাঁচানোই দুষ্কর, বাবার ওষুধ, তিনজন মানুষের ভরণ পোষণ, ময়না নূরু মেম্বরের বাড়ি থেকে যে ভাত তরকারি আনে তাতে পুরোটা সঙ্কুলান হয় না। বাকিটা কিশোর আয়নালকে সামলাতে হয়। দু-একটি সংগঠন যা ত্রাণ বিতরণ করছে, তা গ্রামের ভেতরে পৌঁছাচ্ছে না। আয়নাল বড়দের সাথে সাথে ত্রাণ আনতে যায় দুর্গম পথ পাড়ি দিয়ে। ফেরে সেই সন্ধ্যা রাতে। খুব কষ্ট হয় ওর। ওর কষ্ট বাজানের জন্য, বোন ময়নার জন্য। আয়নাল নিজের কষ্টের বিনিময়ে ওদের মুখে হাসি ফোটাতে চায়।